### NN 4/2017 (13.1.2017.), Odluka o kriterijima za određivanje stupnjeva tajnosti podataka Vlade Republike Hrvatske

Vlada Republike Hrvatske

141

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16), a u vezi s člankom 10. Zakona o tajnosti podataka (»Narodne novine«, br. 79/07 i 86/12), Vlada Republike Hrvatske je na sjednici održanoj 12. siječnja 2017. godine donijela

ODLUKU

O KRITERIJIMA ZA ODREĐIVANJE STUPNJEVA TAJNOSTI PODATAKA VLADE REPUBLIKE HRVATSKE

I.

Ovom Odlukom propisuju se kriteriji za određivanje stupnjeva tajnosti podataka koji nastaju u radu ili su od važnosti za rad Vlade Republike Hrvatske (u daljnjem tekstu: podaci Vlade Republike Hrvatske), ovlast za određivanje stupnjeva tajnosti odnosno provođenje klasifikacije podataka, promjenu stupnjeva tajnosti i deklasifikaciju podataka, te bitna pitanja za označavanje podataka.

II.

Stupnjevi tajnosti za podatke Vlade Republike Hrvatske određuju se ovisno o području kojem pripadaju pitanja o kojima Vlada Republike Hrvatske raspravlja, neovisno o vrsti akta Vlade Republike Hrvatske koji takve podatke sadržavaju.

Stupnjevi tajnosti utvrđuju se ovom Odlukom za pojedine skupine podataka, u okviru raspona unutar kojih odabir stupnja tajnosti ovisi o procjeni stupnja mogućeg štetnog utjecaja neovlaštenog otkrivanja određenog podatka na vrijednosti iz članka 6. Zakona o tajnosti podataka.

Posebnu skupinu podataka Vlade Republike Hrvatske za koju se određuju stupnjevi tajnosti čine podaci od važnosti za rad Vlade Republike Hrvatske.

III.

U području vanjske i europske politike određuju se stupnjevi tajnosti za sljedeće skupine podataka Vlade Republike Hrvatske:

1. podaci od važnosti za međunarodni položaj Republike Hrvatske, koji mogu dovesti do narušavanja međunarodnih odnosa Republike Hrvatske: OGRANIČENO do VRLO TAJNO

2. podaci koji se klasificiraju sukladno međunarodnim obvezama koje je preuzela Republika Hrvatska: OGRANIČENO do VRLO TAJNO

3. podaci vezani uz osnivanje diplomatskih predstavništava i konzularnih ureda Republike Hrvatske u inozemstvu: OGRANIČENO do TAJNO.

IV.

U području domovinske sigurnosti, obrane, unutarnjih poslova i upravljanja državnom imovinom određuju se stupnjevi tajnosti za sljedeće skupine podataka Vlade Republike Hrvatske:

1. podaci o stanju ugroženosti neovisnosti, jedinstvenosti i opstojnosti Republike Hrvatske, kao i podaci o aktivnostima koje se provode s ciljem očuvanja tih vrijednosti: POVJERLJIVO do VRLO TAJNO

2. podaci o planu obrane, stanju spremnosti i uporabi Oružanih snaga Republike Hrvatske: POVJERLJIVO do VRLO TAJNO

3. podaci o dužnostima, pravnim osobama i civilnim lokacijama i građevinama posebno važnim za obranu Republike Hrvatske i njihovoj zaštiti: POVJERLJIVO do VRLO TAJNO

4. podaci o kriznom upravljanju i planiranju: POVJERLJIVO do VRLO TAJNO

5. podaci o provedbi zaštite osoba i imovine te održavanja i uspostavljanja narušenog javnog reda i mira, kada to zahtijevaju posebni razlozi sigurnosti: OGRANIČENO do VRLO TAJNO

6. podaci o ustrojstvu, upravljanju, te financijskom i materijalnom poslovanju tijela sigurnosno-obavještajnog sustava: OGRANIČENO do VRLO TAJNO

7. podaci koji se odnose na međunarodne operacije i misije u kojima sudjeluju pripadnici Oružanih snaga Republike Hrvatske i/ili policije, osim općih podataka o takvim operacijama koji se uobičajeno javno objavljuju (poput naziva međunarodne organizacije koja provodi operaciju, naziv operacije, vrsta, mjesto i vrijeme provedbe/sudjelovanja, broj uključenih pripadnika Oružanih snaga Republike Hrvatske odnosno policije i dr.): OGRANIČENO do VRLO TAJNO

8. podaci vezani uz suradnju Republike Hrvatske s međunarodnim kaznenim i drugim međunarodnim i arbitražnim sudovima: OGRANIČENO do VRLO TAJNO

9. podaci vezani uz provedbu osiguranja i zaštite štićenih osoba, objekata i prostora: OGRANIČENO do VRLO TAJNO

10. podaci o nuklearnom materijalu i posebnoj opremi: OGRANIČENO do POVJERLJIVO

11. podaci koji se odnose na kriptografske sustave, kriptografske dokumente i kriptografske osnovice, koji se koriste u kriptografskoj zaštiti klasificiranih podataka, uključujući postupke nabave kriptografskih uređaja: OGRANIČENO do VRLO TAJNO

12. podaci koji se odnose na određivanje pojedine mreže, sustava i objekta nacionalnom i europskom kritičnom infrastrukturom, te podaci o vrstama, opasnosti, prijetnjama i slabostima u sektorima u kojima su određene nacionalne i europske kritične infrastrukture: POVJERLJIVO do VRLO TAJNO

13. podaci o broju europskih kritičnih infrastruktura po sektorima i broju zainteresiranih država koje ovise o određenim kritičnim infrastrukturama: VRLO TAJNO

14. podaci koji su od važnosti za osiguranje uvjeta za rad i kontinuirano djelovanje nacionalne i europske kritične infrastrukture: OGRANIČENO do VRLO TAJNO.

V.

U području društvenih djelatnosti, gospodarstva i financija određuju se stupnjevi tajnosti za sljedeće skupine podataka Vlade Republike Hrvatske:

1. podaci o tehnologijama te znanstvenim i tehničkim pronalascima i izumima od posebne važnosti za nacionalnu sigurnost i obranu Republike Hrvatske: POVJERLJIVO do VRLO TAJNO

2. podaci od iznimne važnosti za funkcioniranje gospodarskog, financijskog i monetarnog sustava Republike Hrvatske: OGRANIČENO do POVJERLJIVO.

VI.

Podaci od važnosti za rad Vlade Republike Hrvatske i stupnjevi tajnosti koji se za te podatke određuju su:

1. podaci Vlade Republike Hrvatske koji sadrže klasificirane podatke drugih država, međunarodnih organizacija ili institucija s kojom Republika Hrvatska surađuje: OGRANIČENO do VRLO TAJNO

2. podaci Vlade Republike Hrvatske koji sadrže klasificirane podatke za koje je stupanj tajnosti odredilo i takvim ga označilo nadležno tijelo Republike Hrvatske: OGRANIČENO do VRLO TAJNO

3. podaci o informatičkom sustavu Vlade Republike Hrvatske: POVJERLJIVO do TAJNO

4. podaci o sustavu tonskog snimanja Vlade Republike Hrvatske i podaci nastali tonskim snimanjem: POVJERLJIVO do TAJNO

5. podaci o sustavu video nadzora zgrade Vlade Republike Hrvatske i podaci nastali video nadzorom: POVJERLJIVO do TAJNO.

VII.

Klasificiranje podataka Vlade Republike Hrvatske stupnjevima tajnosti OGRANIČENO do VRLO TAJNO može provoditi predsjednik Vlade Republike Hrvatske.

Klasificiranje podataka Vlade Republike Hrvatske mogu provoditi i potpredsjednici Vlade Republike Hrvatske, predstojnik Ureda predsjednika Vlade Republike Hrvatske i glavni tajnik Vlade Repub­like Hrvatske, isključivo u okviru njihovog djelokruga rada.

VIII.

Predlagatelj akta koji donosi Vlada Republike Hrvatske, a koji sadrži podatke koji pripadaju nekoj od skupina podataka iz točaka III. – VI. ove Odluke, predlaže i stupanj tajnosti određenog podatka unutar tog akta sukladno odredbama ove Odluke.

IX.

Podatak Vlade Republike Hrvatske za koji je sukladno ovoj Odluci određen stupanj tajnosti, mora se propisno označiti pri njegovom nastanku, neovisno o obliku u kojem je nastao (napisani, umnoženi, nacrtani, slikovni, zvukovni, tiskani, snimljeni, fotografirani, elektronički ili bilo koji drugi oblik zapisa podatka).

Označavanje iz stavka 1. ove točke provodi se sukladno propisima kojima je uređen način označavanja klasificiranih podataka.

Označavanje se obvezno provodi i za prijedloge akata iz točke VIII. ove Odluke.

X.

Odluku o promjeni stupnja tajnosti i deklasifikaciji podataka za akte koje je donijela Vlada, te podataka koji su nastali u procesu donošenja takvih akata, uključujući i podatke vezane uz pripremu sjednica Vlade, donosi Vlada Republike Hrvatske.

Predsjednik Vlade Republike Hrvatske, potpredsjednici Vlade Republike Hrvatske, predstojnik Ureda predsjednika Vlade Republike Hrvatske i glavni tajnik Vlade Republike Hrvatske donose odluku o promjeni stupnja tajnosti i deklasifikaciji podataka za akte koje su donijeli u okviru svoga djelokruga, izuzev podataka iz stavka 1. ove točke.

Stavci 1. i 2. ove točke primjenjuju se na odgovarajući način i kada su u pitanju drugi oblici zapisa podataka za koje se odluka o promjeni stupnja tajnosti ili deklasifikaciji podataka donosi.

Odluka o promjeni stupnja tajnosti i deklasifikaciji podataka Vlade Republike Hrvatske donosi se u pisanom obliku, a može se odnositi na cijeli podatak ili samo na određene dijelove podatka.

Označavanje promjene stupnja tajnosti podataka i deklasifikacije podataka provodi se sukladno propisima kojima je uređen način označavanja klasificiranih podataka.

XI.

Danom stupanja na snagu ove Odluke prestaje važiti Odluka o kriterijima za klasifikaciju podataka Vlade Republike Hrvatske, klase: 035-02/08-01/01, urbroja: 5030102-08-2, od 5. prosinca 2008. godine.

XII.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/16-04/147
Urbroj: 50301-29/09-17-25
Zagreb, 12. siječnja 2017.

Predsjednik
mr. sc. Andrej Plenković, v. r.